1. Tul l-ewwel tlett xhur ta' din is-sena għamilna sewwa li ġbidna l-attenzjoni tal-pajjiż lejn l-importanza tax-xogħol. Fl-aħħar leġislatura żammejna l-ħolqien ta' postijiet ġodda u, fl-istess ħin, l-istabilità ta' dawk li kellna. Ngħid li, f'ħafna, irnexxielna. Kienu x'kienu s-suċċessi tagħna, dawn illum tilfu mill-importanza politika tagħhom u saru parti mill-istorja soċjali u ekonomika tagħna. Il-mument huwa wieħed ta' ħsieb, riflessjoni u preparazzjoni. Anzi issa iktar li sejrin lejn dan il-jum għandna nduru madwarna u fuqna nfusna sabiex neżaminaw ħidmietna. 2. Ħidma passata titlob li narawha bi spirtu ta' awto-kritika b'saħħitha u kostruttiva, kif tesiġi dik li għandna nidħlu għaliha fis-snin li ġejjin. Irridu naraw x'pożizzjonijiet sejrin nieħdu. Irridu nidħlu iktar fil-fond sabiex nifhmu li s-soċjetà tagħna timxi 'l quddiem jew lura skont kemm hija taffronta b'serjetà u intelliġenza s-suġġett tax-xogħol u tad-dinjità tal-bniedem. Il-valuri demokristjani tagħna mexxewna fit-triq it-tajba li nibdnu soċjetà interklassista u popolari li tara x-xogħol bħala l-ġebla tax-xewka tagħha. 3. Irridu nistaqsu x'tip ta' xogħol ħloqna, kemm konna kapaċi niftħu l-bibien għal setturi ġodda u jekk kemm-il darba iffukajniex fuq dak kollu li din il-linja titlob. Tkellimna diversi drabi fil-kampanja fuq iktar postijiet tax-xogħol, biss ma nafx kemm in-nies kienu impressjonati b'dan. Fil-laqgħat man-nies, il-kordi ma kienux idoqqu fuq din il-melodija. Anzi, min ma kellux xogħol, kien iħares lejna bħala dawk li tajna lill-oħrajn u min kellu kundizzjonijiet xejn tajba li konna qegħdin ngħalqu għajn u ma nagħtux prijorità. 4. M'aħniex il-partit fil-Gvern, qegħdin fl-Oppożizzjoni. Biss, dan ma jfissirx li m'għandniex sehem u responsabbiltà x'nagħtu. Hemm fis-soċjetà ħaddiema li m'humiex stmati, li tilfu jew ser jitilfu l-post tax-xogħol tagħhom li ser iduru fuqna għal direzzjoni. Jekk fil-ħames snin li għaddew, il-kwistjoni tax-xogħol kienet f'ċerti termini relattiva, f'dawn li ġejjin ser issir biċċa biċċa ċentrali. Dan ser jitlob mingħandna li nibnu fi ħdanna l-linja li permezz tagħha nħarsu 'l quddiem. 5. Id-dħul tagħna fl-Unjoni Ewropea proprju fl-istess jum iżid id-doża tar-responsabbiltà ta' din il-linja ta' ħidma politika. Iżżid, għax bl-Unjoni nbidlu ħafna kunċetti antiki tad-dinja tax-xogħol, u fl-istess ħin infetħu opportunitajiet li qabel ma kellniex. Kemm, f'dawn is-snin li aħna membri, irnexxielna nifhmu l-impatt, l-effett ta' dan kollu rridu niddiskutuh mas-soċjetà ċivili, mal-ħaddiema u ma' dawk li lesti jgħinuna. Irridu naraw kemm pajjiżna daħħal tajjeb ir-regoli tal-Unjoni li jgħinu lill-ħaddiem fuq il-post tax-xogħol u, fl-istess ħin, naraw x'ser tkun għada pitgħada il-pożizzjoni tagħna fl-istess Unjoni. 6. Iktar ta' sfida għal din is-soċjetà hija l-pożizzjoni tal-mara fid-dinja tax-xogħol. Il-messaġġi varji li ħarġu tul il-kampanja taż-żewġ partiti ma nafx sewwasew x'effett verament kellna mal-elettorat femminili. Dak li ser jiġi deċiż f'din il-leġislatura ser ikollu impatt dirett fuq il-familja u fuq kif inħarsu lejha fis-soċjetà. Ngħid dan kollu għax dan il-jum jibqa', l-ewwel, għal diversi dak li jorbotna sew max-xogħol u l-bżonn tiegħu għal kull persuna. Biss, jidher ċar li minn dak li sar f'dawn il-jiem, ma rajniex il-passi neċessarji mill-Gvern sabiex il-proċess ta' kuntrast għall-qagħad iseħħ. Dan jitlob mingħandna li nkunu iktar preparati u, fl-istess ħin, proattivi f'ħidmietna. Il-Partit Nazzjonalista huwa dak li, meta kien fl-Gvern, kien kapaċi joħloq ix-xogħol. Biss, biex jibqa' b'dik l-abbiltà, irid jibqa' preparat u ffurmat tajjeb. Dak hu li beħsiebna nagħmlu.
Lejn l-Ewwel ta' Mejju.